A Tanács 1999/49/EK irányelve

(1999. május 25.)

a közös hozzáadottértékadó-rendszerről szóló 77/388/EGK irányelvnek az általános adómérték tekintetében történő módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 93. cikkére,

tekintettel a Bizottság javaslatára [1],

tekintettel az Európai Parlament véleményére [2],

tekintettel a Gazdasági és Szociális Bizottság véleményére [3],

(1) mivel a tagállamok forgalmi adóra vonatkozó jogszabályainak összehangolásáról – közös hozzáadottértékadó-rendszer: egységes adóalap-megállapítás – szóló, 1977. május 17-i 77/388/EGK hatodik tanácsi irányelv [4] 12. cikke (3) bekezdésének a) pontja megállapítja, hogy a Tanács dönt az 1998. december 31. után alkalmazandó általános adómérték szintjéről; mivel a hozzáadottérték-adó általános szintjét minden tagállam az adóalap százalékában határozza meg, és ez azonos a termékértékesítésekre és a szolgáltatások nyújtására is; mivel 1993. január 1-jétől 1998. december 31-ig e százalék nem lehet kevesebb mint 15 %;

(2) mivel a tapasztalatok azt mutatják, hogy a hozzáadottérték-adónak a tagállamokban jelenleg hatályban lévő általános adómértéke az átmeneti rendszerrel kombinálva biztosítja, hogy ezen átmeneti rendszer kielégítően működjék; mivel ezért az általános adómérték tekintetében helyénvalónak tűnik fenntartani az általános adómértéket egy további időtartamra;

(3) mivel azonban a Bizottság adómértékekre vonatkozó jelentése rávilágít azon tényre, hogy a verseny torzulása fennáll, és azt valószínűleg kiélezi majd a közös valuta bevezetése; mivel az általános adómérték alkalmazásának időtartamát két évre kell korlátozni, hogy a Tanács később határozhasson az általános és a kedvezményes adómérték vagy adómértékek szintjéről,

ELFOGADTA EZT AZ IRÁNYELVET:

1. cikk

"a) A hozzáadottérték-adó általános mértékét minden tagállam az adóalap százalékában határozza meg, és ez azonos a termék értékesítésére és a szolgáltatások nyújtására is. 1999. január 1-jétől 2000. december 31-ig e százalék nem lehet kevesebb, mint 15 %.

A Bizottság javaslatára, az Európai Parlamenttel és a Gazdasági és Szociális Bizottsággal folytatott konzultációt követően a Tanács egyhangúlag határoz a 2000. december 31. után alkalmazandó általános adómértékről.

A tagállamok alkalmazhatnak egy vagy két kedvezményes adómértéket is. Ezen adómértékeket, amelyek nem lehetnek 5 %-nál kisebbek, az adóalap százalékában határozzák meg, és csak a H. mellékletben meghatározott termékértékesítések és szolgáltatásnyújtások kategóriáira lehet alkalmazni."

2. cikk

(1) A tagállamok hatályba léptetik azokat a törvényi, rendeleti, és közigazgatási rendelkezéseket, amelyek szükségesek ahhoz, hogy ennek az irányelvnek legkésőbb 1999. január 1-jéig megfeleljenek. Erről haladéktalanul tájékoztatják a Bizottságot.

Amikor a tagállamok elfogadják ezeket az intézkedéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

(2) A tagállamok közlik a Bizottsággal nemzeti joguknak azokat a főbb rendelkezéseit, amelyeket az ezen irányelv által szabályozott területen fogadnak el.

3. cikk

Ez az irányelv az Európai Közösségek Hivatalos Lapjában való kihirdetése napján lép hatályba.

Ezt az irányelvet 1999. január 1-jétől kell alkalmazni.

4. cikk

Ennek az irányelvnek a tagállamok a címzettjei.

Kelt Brüsszelben, 1999. május 25-én.

a Tanács részéről

az elnök

H. Eichel

[1] HL C 409., 1998.12.30., 13. o.

[2] 1999. március 23-i vélemény (a Hivatalos Lapban még nem tették közzé).

[3] HL C 101., 1999.4.12., 73. o.

[4] HL L 145., 1977.6.13., 1. o. A legutóbb a 98/80/EK irányelvvel (HL L 281., 1998.10.17., 31. o.) módosított irányelv.

--------------------------------------------------